ai4bharat/Pralekha huggingface dataset:
રેલવે મંત્રાલય
મંત્રીમંડળે રાજકોટ-કાનાલુસ રેલવે લાઇનને બમણી કરવાની મંજૂરી આપી
યોજનાની કુલ અંદાજિત કિંમત રૂ. 1,080.58 કરોડ હશે અને તેની વધેલી / પૂર્ણ કરવાની કિંમત રૂ. 1,168.13 કરોડ છે
લાઇનની બમણી કરવાની કુલ લંબાઈ 111.20 કિમી છે
વિભાગને બમણો કરવાથી ક્ષમતામાં વધારો થશે અને સિસ્ટમ પર વધુ પરિવહન શરુ કરી શકાશે, રાજકોટથી કાનાલુસ સુધી પ્રસ્તાવિત બમણું કરવાથી સૌરાષ્ટ્ર પ્રદેશનો સર્વાંગી વિકાસ થશે
માનનીય પ્રધાનમંત્રી શ્રી નરેન્દ્ર મોદીની અધ્યક્ષતામાં આર્થિક બાબતોની મંત્રીમંડળીય સમિતિએ રાજકોટ-કાનાલુસ રેલવે લાઇનને બમણી કરવાની મંજૂરી આપી છે. યોજનાની કુલ અંદાજિત કિંમત રૂ. 1,080.58 કરોડ હશે અને તેની વધેલી / પૂર્ણ કરવાની કિંમત રૂ. 1,168.13 કરોડ છે. લાઇનની બમણી કરવાની કુલ લંબાઈ 111.20 કિમી છે. આ યોજના ચાર વર્ષમાં પૂર્ણ થશે.
વિભાગ પર હાલના માલસામાનની અવરજવરમાં મુખ્યત્વે પીઓએલ, કોલસો, સિમેન્ટ, ખાતર અને અનાજનો સમાવેશ થાય છે. પ્રોજેક્ટ રૂટ ગોઠવણીમાંથી ખાનગી સાઈડિંગ સાથે સંકળાયેલા ઉદ્યોગોમાંથી નૂર પેદા થાય છે. રિલાયન્સ પેટ્રોલિયમ, એસ્સાર તેલ અને ટાટા કેમિકલ જેવા મોટા ઉદ્યોગો દ્વારા ભવિષ્યમાં નોંધપાત્ર માલસામાનની અવરજવરનો અંદાજ છે. રાજકોટ - કાનાલુસ વચ્ચેનો સિંગલ લાઇન BG સેક્શન વધારે સંતૃપ્ત થઇ ગયો છે અને ઓપરેશનલ કામકાજને સરળ બનાવવા માટે વધારાની સમાંતર બીજી લાઇનની જરૂર છે. પેસેન્જર/મેલ એક્સપ્રેસ ટ્રેનોની 30 જોડી આ સેક્શન પર ચાલે છે અને જાળવણી બ્લોક સાથે હાલની લાઇન ક્ષમતાનો ઉપયોગ 157.5% સુધી છે. બમણી થયા પછી માલ અને પેસેન્જર ટ્રાફિક બંનેની અટકાયતમાં નોંધપાત્ર ઘટાડો થશે. વિભાગને બમણો કરવાથી ક્ષમતામાં વધારો થશે અને સિસ્ટમ પર વધુ પરિવહન શરુ કરી શકાશે. રાજકોટથી કાનાલુસ સુધી પ્રસ્તાવિત બમણું કરવાથી સૌરાષ્ટ્ર પ્રદેશનો સર્વાંગી વિકાસ થશે.
SD/GP/BT
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 195
પ્રધાનમંત્રીનું કાર્યાલય
પ્રધાનમંત્રી શ્રીએ રામપુરમાં માર્ગ અકસ્માતમાં મૃત્યુ પામેલા લોકો માટે શોક વ્યક્ત કર્યો
પ્રધાનમંત્રી શ્રી નરેન્દ્ર મોદીએ રામપુરમાં માર્ગ અકસ્માતમાં થયેલા મૃત્યુ અંગે ઊંડો શોક વ્યક્ત કર્યો છે. તેમણે પીડિત પરિવાર પ્રત્યે સંવેદના વ્યક્ત કરી હતી. તેમણે માહિતી આપી હતી કે રાજ્ય સરકારની દેખરેખ હેઠળ સ્થાનિક વહીવટીતંત્ર તમામ શક્ય મદદ પૂરી પાડી રહ્યું છે.
પ્રધાનમંત્રી કાર્યાલયે ટ્વીટ કર્યું:
"ઉત્તર પ્રદેશના રામપુરમાં થયેલ માર્ગ અકસ્માત ખૂબ જ દુ:ખદ છે. આ અકસ્માતમાં જીવ ગુમાવનારા લોકોના પરિવારો પ્રત્યે મારી ઊંડી સંવેદના વ્યક્ત કરીને, હું ઘાયલોને ઝડપથી સ્વસ્થ થવાની કામના કરું છું. રાજ્ય સરકારની દેખરેખમાં સ્થાનિક તંત્ર ઘટનાસ્થળે શક્ય તમામ મદદ માટે કાર્યરત છે.”
SD/GP/JD
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(
નાણા મંત્રાલય
રાષ્ટ્રીય સંશોધન ફાઉન્ડેશન માટે આગામી પાંચ વર્ષ માટે રૂ. 50,000 કરોડના ખર્ચની દરખાસ્ત
ચૂકવણીના ડિજિટલ માધ્યમોને પ્રોત્સાહન આપવા યોજના માટે રૂ. 1,500 કરોડનો પ્રસ્તાવ
પ્રમુખ ભારતીય ભાષાઓમાં શાસન અને નીતિ સંબંધિત જ્ઞાન રૂપી ભંડારનું ડિજિટલીકરણ કરવા માટે રાષ્ટ્રીય ભાષા અનુવાદ અભિયાન
ન્યૂ સ્પેસ ઈન્ડિયા લિમિટેડના પીએસએલવી-સીએસ 51 દ્વારા ભારતીય ઉપગ્રહો સાથે બ્રાઝિલિયન એમેઝોનીયા ઉપગ્રહનો પ્રારંભ; 2021 ડિસેમ્બર સુધીમાં ગગનયાન મિશન શરૂ કરવાની યોજના છે
પાંચ વર્ષ માટે ઉંડા મહાસાગર અભિયાન માટે 4,000 કરોડ રૂપિયાનો ખર્ચ
સમગ્ર સંશોધન મશીનરીને મજબુત બનાવવા અને નવીનતા તેમજ દેશમાં સંશોધન અને વિકાસને પ્રોત્સાહન આપવા કેન્દ્રીય બજેટ 2021-22માં અનેક મહત્વપૂર્ણ પહેલની ઘોષણા કરવામાં આવી છે. કેન્દ્રીય નાણાં અને કોર્પોરેટ બાબતોના મંત્રી શ્રીમતી નિર્મલા સીતારમણે આજે સંસદમાં કેન્દ્રીય બજેટ 2021-22 રજૂ કરતી વખતે ડિજિટલ ચુકવણી, અવકાશ ક્ષેત્ર અને ઉંડા મહાસાગર સંશોધન સહિતની વિવિધ મહત્વપૂર્ણ પહેલનો પ્રસ્તાવ મૂક્યો હતો.
રાષ્ટ્રીય સંશોધન ફાઉન્ડેશન
નાણાં મંત્રીએ રાષ્ટ્રીય સંશોધન ફાઉન્ડેશન માટે આગામી પાંચ વર્ષ માટે રૂ. 50,000 કરોડના ખર્ચનો પ્રસ્તાવ મૂક્યો હતો. તેમણે કહ્યું કે, "આ ઓળખાયેલા રાષ્ટ્રીય-અગ્રતાવાળા ક્ષેત્રો પર ધ્યાન કેન્દ્રિત કરીને દેશમાં એકંદર સંશોધન પ્રણાલીને મજબૂત બનાવવાનો માર્ગ સુનિશ્ચિત કરશે."
ડિજિટલ ચુકવણીમાં વધારો
શ્રીમતી સીતારમણે ગૃહને માહિતી આપી કે ભૂતકાળમાં ડિજિટલ પેમેન્ટમાં અનેકગણો વધારો થયો છે અને આગળ પણ તે જ ગતિ જાળવવાની જરૂર હતી. આ માટે, એક યોજના માટે 1,500 કરોડની દરખાસ્ત કરવામાં આવી છે, જેના દ્વારા ચુકવણીના ડિજિટલ માધ્યમોને પ્રોત્સાહન આપવા અને આગામી ડિજિટલ વ્યવહારોને પ્રોત્સાહન આપવા માટે નાણાકીય સહાય આપવામાં આવશે.
રાષ્ટ્રીય ભાષા અનુવાદ અભિયાન
રાષ્ટ્રીય ભાષા અનુવાદ અભિયાન  તરીકે ઓળખાતી નવી પહેલની દરખાસ્ત કરવામાં આવી છે જેનાથી ઇન્ટરનેટ પર શાસન અને નીતિ સંબંધિત જ્ઞાનરૂપી ભંડારનું ડિજિટલીકરણ કરવાની સાથે સાથે એક મુખ્ય ભારતીય ભાષામાં ઉપલબ્ધ કરાવાશે.
ભારતીય અવકાશ ક્ષેત્ર
મંત્રીશ્રીએ સદનમાં માહિતી આપી હતી કે અંતરિક્ષ વિભાગ અંતર્ગત એક જાહેર ક્ષેત્રના એકમ ન્યુ સ્પેસ ઈન્ડિયા લિમિટેડ  કેટલાક ભારતીય નાના ઉપગ્રહો સાથે બ્રાઝિલના ઉપગ્રહ એમેઝોનીયાને પીએસએલવી-સીએસ 51ના માધ્યમથી લોન્ચ કરશે. ગગનયાન મિશન માટે રશિયામાં ચાર ભારતીય અવકાશયાત્રીઓને સામાન્ય અંતરિક્ષ ઉડાનના પરિમાણો માટે પણ તાલીમ આપવામાં આવી રહી છે, જેનું ડિસેમ્બર 2021માં લોકાર્પણ કરવાનું આયોજન છે.
ઉંડા મહાસાગરનું અભિયાન
મહાસાગરની ક્ષમતાને વધુ સારી રીતે સમજવા માટે શ્રીમતી સીતારમણે આગામી પાંચ વર્ષ માટે રૂપિયા 4,000 કરોડથી વધુના બજેટ ખર્ચ સાથે ઉંડા મહાસાગર મિશનની શરૂઆત કરવાની દરખાસ્ત કરી છે. આ મિશનના ભાગરૂપે, ઉંડા મહાસાગરમાં સર્વેક્ષણ સંશોધન અને જૈવવિવિધતા સંરક્ષણની પરિયાજોનાઓનો સમાવેશ કરવામાં આવશે.
(
સંચાર અને સુચના પ્રૌદ્યોગિકી મંત્રાલય
ભારતીય ટેલિકોમ્યુનિકેશન બિલ, 2022 ના ડ્રાફ્ટ પર ટિપ્પણીઓ આમંત્રિત કરાઈ
ભારત સરકારના સંચાર મંત્રાલયે ટેલિકોમ્યુનિકેશનમાં આધુનિક અને ભાવિ-તૈયાર કાનૂની માળખું વિકસાવવા માટે જાહેર સલાહકાર પ્રક્રિયા શરૂ કરી હતી.
જુલાઈ 2022માં, 'ભારતમાં ટેલિકોમ્યુનિકેશનને સંચાલિત કરવા માટે નવા કાયદાકીય માળખાની જરૂરિયાત' પર એક પરામર્શ પેપર પ્રકાશિત કરવામાં આવ્યું હતું અને ટિપ્પણીઓ આમંત્રિત કરવામાં આવી હતી. વિવિધ હિતધારકો અને ઉદ્યોગ સંગઠનો તરફથી ટિપ્પણીઓ પ્રાપ્ત થઈ છે.
પરામર્શ અને વિચાર-વિમર્શના આધારે, મંત્રાલયે હવે ભારતીય ટેલિકોમ્યુનિકેશન બિલ, 2022નો ડ્રાફ્ટ તૈયાર કર્યો છે.
વધુ પરામર્શની સુવિધા માટે, બિલની સંક્ષિપ્ત ઝાંખી પૂરી પાડવા માટે એક સ્પષ્ટીકરણ નોંધ પણ તૈયાર કરવામાં આવી છે.
ડ્રાફ્ટ બિલ અને સ્પષ્ટીકરણ નોંધ https://dot.gov.in/relatedlinks/indian-telecommunication-bill-2022 પર ઍક્સેસ કરી શકાય છે.
ટિપ્પણીઓ ઇમેઇલ ID naveen[dot]kumar71[at]gov[dot]in પર મોકલી શકાય છે.
ટિપ્પણીઓ મોકલવાની છેલ્લી તારીખ ઓક્ટોબર 20, 2022 હશે.
YP/GP
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 186
PIB Headquarters
કોવિડ-19 અંગે PIBનું દૈનિક બુલેટિન
- રાષ્ટ્રવ્યાપી રસીકરણ ઝૂંબેશ અંતર્ગત અત્યાર સુધી 106.85 કરોડ વેક્સિનેશનના ડોઝ અપાયા
- છેલ્લા 24 કલાકમાં ભારતમાં 10,423 નવા કેસ નોંધાયા, 259 દિવસમાં સૌથી ઓછા
- સાજા થવાનો દર હાલમાં 98.21% નોંધાયો, માર્ચ 2020 પછી સૌથી વધુ
- છેલ્લા 24 કલાકમાં 15,021 દર્દીઓ સાજા થયા, કુલ વધીને 3,36,83,581 દર્દીઓ સાજા થયા
- સક્રિય કેસ કુલ કેસનાં 1% કરતા ઓછા છે, હાલમાં 0.45% છે, માર્ચ 2020 પછી સૌથી ઓછા
- ભારતમાં સક્રિય કેસનું ભારણ 1,53,776 થયું, 250 દિવસમાં સૌથી નીચો
- દૈનિક પોઝિટિવીટી દર 1.03% પહોંચ્યો, છેલ્લા 29 દિવસથી 2% કરતા ઓછો
- સાપ્તાહિક પોઝિટિવીટી દર છેલ્લા 39 દિવસથી 2% કરતા ઓછો થઈ ગયો છે, હાલમાં 1.16% છે
- કુલ 61.02 કરોડ પરીક્ષણો કરવામાં આવ્યા
#Unite2FightCorona
#IndiaFightsCorona
PRESS INFORMATION BUREAU
MINISTRY OF INFORMATION & BROADCASTING
GOVERNMENT OF INDIA
કોવિડ-19 અપડેટ
વિગત: https://pib.gov.in/PressReleasePage.aspx?PRID=1768749
રાજ્યો/કેન્દ્રશાસિત પ્રદેશોમાં કોવિડ-19 રસીની ઉપલબ્ધતા અંગે અપડેટ
વિગત: https://pib.gov.in/PressReleasePage.aspx?PRID=1768734
Important Tweets
(Visitor Counter : 141
સ્વાસ્થ્ય અને પરિવાર કલ્યાણ મંત્રાલય
કોવિડ-19 અપડેટ્સ
ક્રમબદ્ધ, સક્રીયતાપૂર્ણ અને પૂર્વ-અસરકારક પ્રતિક્રિયા વ્યૂહનીતિ સાથે ભારત સરકાર તેમજ રાજ્યો/ કેન્દ્ર શાસિત પ્રદેશો દ્વારા કોવિડ-19 મહામારીના નિરાકરણ, નિયંત્રણ અને વ્યવસ્થાપન માટે વિવિધ પગલાં લેવામાં આવી રહ્યાં છે. આ તમામ પગલાં પર નિયમિત ધોરણે સર્વોચ્ચ સ્તરે દેખરેખ રાખવામાં આવે છે.
કેન્દ્રીય આરોગ્ય અને પરિવાર કલ્યાણમંત્રી ડૉ. હર્ષવર્ધને આજે વીડિયો કોન્ફરન્સના માધ્યમથી સમગ્ર દેશના લાયન્સ ક્લબ ઇન્ટરનેશનલના સભ્યો સાથે વાર્તાલાપ કર્યો હતો. તેમણે PM CARES ભંડોળમાં લાયન્સ ક્લબના સભ્યો દ્વારા રૂ. 9.1 કરોડ અને વિવિધ મુખ્યમંત્રી રાહત કોષમાં રૂ. 12.5 કરોડના યોગદાન બદલ તેમના પ્રત્યે કૃતજ્ઞતા વ્યક્ત કરી હતી. તેમણે લાકો લોકોને ભોજન પહોંચાડવામાં તેમજ તબીબી ઉપકરણો અને સુરક્ષાત્મક ચીજો પહોંચાડવામાં લાયન્સ ક્લબના સક્રીય યોગદાનની પણ પ્રશંસા કરી હતી. કેન્દ્રીય આરોગ્યમંત્રીએ જણાવ્યું હતું કે, રાજ્ય/ કેન્દ્ર શાસિત પ્રદેશો અને સમર્પિત હિતધારકો તેમજ ભાગીદારોની મદદથી ભારત કોવિડ-19 સામેની લડાઇમાં વિજેતા થઇને ઉભરી આવશે.
આરોગ્ય અને પરિવાર કલ્યાણ સચિવ સુશ્રી પ્રિતિ સુદાનની અધ્યક્ષતામાં વિવિધ રાજ્યો અને જિલ્લાના પ્રતિનિધિઓ સાથે વીડિયો કોન્ફરન્સના માધ્યમથી બેઠકનું આયોજન કરવામાં આવ્યું હતું જેમાં આરોગ્ય ઇન્ફ્રાસ્ટ્રક્ચર અને કોવિડ-19ના વ્યવસ્થાપન સંબંધિત વિવિધિ પરિબળો પર વિગતે ચર્ચા કરવામાં આવી હતી. GIS ડૅશબોર્ડ, કોવિડ-19 પોર્ટલ અને સમર્પિત RT-PCR રેફરલ એપ્લિકેશન અંગે પણ આ વીડિયો કોન્ફરન્સમાં ચર્ચા થઇ હતી. તેમણે તમામ રાજ્યોને વિનંતી કરી હતી કે, તેઓ આરોગ્ય સેતૂ એપ્લિકેશનનો પ્રસાર કરે જે આ રોગને નિયંત્રણમાં લેવા માટે સરકારના પ્રયાસોનું મદદરૂપ આકારણી સાધન છે.
સચિવ એ બિન-કોવિડ આવશ્યક તબીબી સંભાળની જરાય અવગણના ન થવી જોઇએ તે બાબતે પણ ભાર મૂક્યો હતો. તેમણે પુનરોચ્ચાર કર્યો હતો કે, ડાયાલિસિસ, કેન્સરની સારવાર, ડાયાબિટીસ, ગર્ભવતી મહિલાઓ અને જેઓ ગંભીર બીમારીથી પીડાઇ રહ્યા છે તેમની પણ પૂરતા પ્રમાણમાં કાળજી લેવી જરૂરી છે. રાજ્યોને તેમણે વિનંતી કરી હતી કે, લોકોની આસપાસની સેવાઓ કાર્યરત રહે અને તેમને કોઇ વિપરિત અસર ન પડે તે સુનિશ્ચિત કરવામાં આવે.
કોવિડ-19ના વ્યવસ્થાપન અંગે ચર્ચા કરતા સચિવ  અને મહાનિદેશક  ડૉ. બલરામ ભાર્ગવે ભારપૂર્વક જણાવ્યું હતું કે, નમૂનાના એકત્રીકરણ અને સાથે રહેલાં ફોર્મ ભરવામાં સાવચેતી રાખવી ખૂબ જરૂરી છે. રાજ્યોને માહિતી આપવામાં આવી હતી કે, RT-PCR એપ્લિકેશન કાર્યરત કરી દેવામાં આવી છે અને તેનો ઉપયોગ તાત્કાલિક ધોરણે કરવો જરૂરી છે.
દેશમાં અત્યાર સુધીમાં 7695 દર્દીઓ સાજા થઇ ગયા છે જે 24.5% નો રિકવરી દર દર્શાવે છે. અત્યાર સુધીમાં દેશમાં કોવિડ-19ના પુષ્ટિ થયેલા પોઝિટીવ કેસોની કુલ સંખ્યા 31,332 થઇ છે.
કોવિડ-19 સંબંધિત ટેકનિકલ પ્રશ્નો, માર્ગદર્શિકાઓ અને સલાહસૂચનો અંગે પ્રમાણભૂત માહિતી માટે કૃપા કરીને આ વેબસાઇટની નિયમિત મુલાકાત લો : https://www.mohfw.gov.in/.
કોવિડ-19 સંબંધિત કોઇપણ ટેકનિકલ પ્રશ્નો technicalquery.covid19[at]gov[dot]in પર અને અન્ય પ્રશ્નો ncov2019[at]gov[dot]inપર ઇમેલ પણ કરી શકો છો.
જો કોવિડ-19 સંબંધિત કોઇપણ પ્રશ્ન હોય તો, કૃપા કરીને આરોગ્ય અને પરિવાર કલ્યાણ મંત્રાલયના હેલ્પલાઇન નંબર : +91-11-23978046 અથવા 1075  પર કૉલ કરો. કોવિડ-19 અંગે રાજ્યો/ કેન્દ્ર શાસિત પ્રદેશોના હેલ્પલાઇન નંબરોની યાદી https://www.mohfw.gov.in/pdf/coronvavirushelplinenumber.pdf પર ઉપલબ્ધ છે.
(
પ્રધાનમંત્રીનું કાર્યાલય
પ્રધાનમંત્રી શ્રી નરેન્દ્ર મોદી અને મોરિશિયસના પ્રધાનમંત્રી શ્રી પ્રવિંદ જગન્નાથે સંયુક્તપણે સુપ્રીમ કોર્ટના નવા ભવનનું ઉદ્ઘાટન કર્યું
પ્રધાનમંત્રી શ્રી નરેન્દ્ર મોદી અને મોરિશિયસના પ્રધાનમંત્રી શ્રી પ્રવિંદ જગન્નાથે આજે વીડિયો કોન્ફરન્સ દ્વારા મોરિશિયસમાં સુપ્રીમ કોર્ટના નવા ભવનનું ઉદ્ઘાટન કર્યું હતું. મોરિશિયસની રાજધાની પોર્ટ લૂઇસની અંદર આ ભવન ભારતની સહાયથી નિર્માણ પામેલ પ્રથમ માળખાગત પ્રોજેક્ટ છે, જેમાં કામગીરી કોવિડ રોગચાળા પછી શરૂ થશે. આ સીમાચિહ્નરૂપ પ્રોજેક્ટ ભારત સરકારની 28.12 અમેરિકી મિલિયન ડોલરની સહાય સાથે પૂર્ણ થયો છે.
આ પ્રસંગે પ્રધાનમંત્રી મોદીએ માનવ-કેન્દ્રિત અભિગમના મહત્ત્વ પર ભાર મૂક્યો હતો, જે ભારતના વિકાસલક્ષી સાથસહકારના તત્વોનું હાર્દ છે. તેમણે ભારત અને મોરિશિયસ વચ્ચેના ગાઢ સંબંધોને વધારે ઘનિષ્ઠ બનાવવા માટે નાગરિકલક્ષી માળખાગત પ્રોજેક્ટ્સની ભૂમિકાની પ્રશંસા કરી હતી. પ્રધાનમંત્રીએ જણાવ્યું હતું કે, સુપ્રીમ કોર્ટનું નવું ભવન આધુનિક ડિઝાઇન ધરાવે છે અને અદ્યતન સુવિધાઓ સાથે સજ્જ છે, જે મોરિશિયસની ન્યાયિક વ્યવસ્થાને અનુરૂપ છે. વળી આ ભવન ભારત અને મોરિશિયસના સહિયારા મૂલ્ય તરીકે સાથસહકારનું પ્રતીક પણ છે. તેમણે ધ્યાન દોર્યું હતું કે, પ્રોજેક્ટ સમયસર પૂર્ણ થયો છે અને આ માટેનો ખર્ચ પ્રારંભિક અંદાજથી ઓછો આવ્યો છે.
પ્રધાનમંત્રી મોદીએ કહ્યું હતું કે, મોરિશિયસ સાથે વિકાસલક્ષી સાથસહકાર વિકાસલક્ષી ભાગીદારીના ભારતના અભિગમનું હાર્દ છે. તેમણે ભારપૂર્વક જણાવ્યું હતું કે, વિકાસ માટે ભારતનો સાથસહકાર બિનશરતી છે. વળી અમારા અભિગમમાં કોઈ પણ પ્રકારનો રાજકીય કે વાણિજ્યિક પ્રભાવ ઊભો કરવાનો ઇરાદો પણ નથી. વિકાસલક્ષી સાથસહકાર માટે ભારતનો મુખ્ય સિદ્ધાંત અમારા ભાગીદાર માટે સન્માન છે અને મુખ્ય પ્રેરકબળ અમારા વિકાસલક્ષી અનુભવોને અન્ય દેશો સાથે વહેંચવાનું છે. તેમણે ભાર મૂક્યો હતો કે, ભારતના વિકાસલક્ષી સાથસહકારની આ વિશેષતાનાં હાર્દરૂપ મૂલ્યો છે - ‘સન્માન’, ‘વિવિધતા’, ‘ભવિષ્યલક્ષી લાંબા ગાળાનું આયોજન’ અને ‘પર્યાવરણને અનુકૂળ સતત વિકાસ’.
મોરિશિયસના લોકોની સફળતા પર ભારતને ગર્વ છે એવું જણાવીને પ્રધાનમંત્રી મોદીએ વિશ્વાસ વ્યક્ત કર્યો હતો કે, આગામી વર્ષોમાં ભારત અને મોરિશિયસ વચ્ચેના સંબંધો નવી ઊંચાઈ સર કરશે.
પ્રધાનમંત્રી જગન્નાથે પ્રોજેક્ટ માટે ભારતના સાથસહકાર બદલ પ્રશંસા કરી હતી. તેમણે જણાવ્યું હતું કે, આ પ્રોજેક્ટ બંને દેશો વચ્ચે મૈત્રીપૂર્ણ સંબંધો અને ગાઢ સાથસહકારનું પ્રતિબિંબ છે. તેમણે નોંધ્યું હતું કે, ભારતીય સહાય સાથે સુપ્રીમ કોર્ટના ભવનનું નિર્માણ મોરિશિયસમાં માળખાગત સુવિધાના આધુનિકીકરણમાં નવું સીમાચિહ્ન છે અને આ મોરિશિયસની ન્યાયિક વ્યવસ્થાને વધારે કાર્યદક્ષ, સુલભ અને સર્વસમાવેશક બનાવવામાં મદદરૂપ થશે.
ભારતના વિઝન ‘સાગર – તમામ વિસ્તારમાં સુરક્ષા અને વૃદ્ધિ ’ને સુસંગત સુપ્રીમ કોર્ટના નવા ભવનનું નિર્માણ હિંદ મહાસાગરના વિસ્તારમાં મોરિશિયસના વિશ્વસનીય ભાગીદાર તરીકે ભારતની ભૂમિકા પ્રદર્શિત કરે છે તેમજ બંને દેશો વચ્ચે ભવિષ્યલક્ષી ભાગીદારીને મજબૂત કરવા ભારતની નિર્ણાયક કટિબદ્ધતાને પણ વ્યક્ત કરે છે.
SD/GP/BT
(
પ્રધાનમંત્રીનું કાર્યાલય
પ્રધાનમંત્રીએ ડિએગો મારાડોનાના અવસાન અંગે શોક વ્યક્ત કર્યો
એક ટવીટમાં પ્રધાનમંત્રીએ કહ્યું કે, "ડિએગો મારાડોનાના ફૂટબોલના સિદ્ધ ખિલાડી હતા, જેમણે વૈશ્વિક લોકપ્રિયતા મેળવી હતી. તેમની કારકિર્દી દરમિયાન તેમણે ફૂટબોલ ક્ષેત્રે રમતની કેટલીક શ્રેષ્ઠ ક્ષણો આપી. તેમના અકાળ અવસાનથી આપણે બધા દુઃખી થયા છીએ. તેમના આત્માને શાંતિ મળે."
SD/GP/BT
(
નાગરિક ઉડ્ડયન મંત્રાલય
દેશમાં 86 એરપોર્ટ ગ્રીન એનર્જીનો ઉપયોગ કરે છે
• 55 એરપોર્ટના કુલ ઊર્જા વપરાશમાં ગ્રીન એનર્જીનો હિસ્સો 100% છે
• સમગ્ર વિશ્વમાં એરપોર્ટ્સ નવીનીકરણીય/ગ્રીન ઊર્જાના ઉપયોગ પર સતત ધ્યાન કેન્દ્રિત કરી રહ્યાં છે
હાલમાં, સમગ્ર દેશમાં 86 એરપોર્ટ ગ્રીન એનર્જીનો ઉપયોગ કરી રહ્યા છે જેમાંથી એરપોર્ટના કુલ ઊર્જા વપરાશમાં ગ્રીન એનર્જીનો હિસ્સો 55 એરપોર્ટ માટે 100% છે. આ એરપોર્ટની યાદી જોડાણમાં છે.
જો કે, પરંપરાગત ઊર્જા સ્ત્રોતોનો ઉપયોગ એરપોર્ટ પર કાર્બન ઉત્સર્જનનો મુખ્ય સ્ત્રોત છે અને આમ બિન-નવીનીકરણીય ઊર્જાને ગ્રીન એનર્જી સાથે બદલવાથી એરપોર્ટના કાર્બન ફૂટપ્રિન્ટને ઘટાડવામાં મદદ મળે છે. તેથી, MoCAએ સુનિશ્ચિત કામગીરી સાથેના તમામ ઓપરેશનલ એરપોર્ટ અને આગામી ગ્રીનફિલ્ડ એરપોર્ટના વિકાસકર્તાઓને કાર્બન ન્યુટ્રાલિટી અને નેટ ઝીરો હાંસલ કરવા માટે કામ કરવાની સલાહ આપી છે જેમાં અન્ય બાબતોની સાથે ગ્રીન એનર્જીનો ઉપયોગ પણ સામેલ છે.
વિશ્વભરના એરપોર્ટ્સ રિન્યુએબલ/ગ્રીન એનર્જીના ઉપયોગ પર સતત ધ્યાન કેન્દ્રિત કરી રહ્યા છે. એરપોર્ટ્સ કાઉન્સિલ ઇન્ટરનેશનલ ના એક્રેડિટેશન પ્રોગ્રામ મુજબ, યુનાઇટેડ કિંગડમ માં હીથ્રો, બ્રિસ્ટોલ અને લંડન ગેટવિક, નેધરલેન્ડમાં એમ્સ્ટરડેમ, ગ્રીસમાં એથેન્સ, નોર્વેમાં ઓસ્લો, બેલ્જિયમમાં બ્રસેલ્સ, હંગેરીનું બુડાપેસ્ટ, કોપનહેગન જેવા એરપોર્ટ ડેનમાર્કમાં, યુનાઇટેડ સ્ટેટ્સમાં સાન ડિએગો, કેનેડામાં વાનકુવર, યુનાઇટેડ આરબ અમીરાતમાં શારજાહ વગેરેએ શ્રેણીબદ્ધ પગલાંનો ઉપયોગ કરીને કાર્બન ન્યુટ્રાલિટી હાંસલ કરી છે જેમાં ગ્રીન/નવીનીકરણીય ઊર્જાનો પણ સમાવેશ થાય છે.
આ માહિતી નાગરિક ઉડ્ડયન મંત્રાલયના રાજ્ય મંત્રી જનરલ  વી.કે. સિંહ એ આજે લોકસભામાં એક પ્રશ્નના લેખિત જવાબમાં આપી હતી.
YP/GP/JD
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 97
પ્રધાનમંત્રીનું કાર્યાલય
પ્રધાનમંત્રીએ કોવિડ-19 રસીનો બીજો ડોઝ લીધો
પ્રધાનમંત્રી શ્રી નરેન્દ્ર મોદીએ આજે કોવિડ-19 રસીનો બીજો ડોઝ લીધો હતો.
શ્રી મોદીએ એક ટ્વીટમાં કહ્યું, “આજે એઈમ્સ ખાતે કોવિડ-19ની રસીનો મારો બીજો ડોઝ લીધો.
રસીકરણ એવા કેટલાક માર્ગોમાંનો એક છે જેનાથી આપણે વાયરસ સામે લડી શકીએ છીએ.
જો તમે રસી માટે યોગ્યતાપ્રાપ્ત છો, તમે જલદીથી રસી મૂકાવો. CoWin.gov.in પર નોંધણી કરાવો.”
Got my second dose of the COVID-19 vaccine at AIIMS today.
— Narendra Modi  April 8, 2021
Vaccination is among the few ways we have, to defeat the virus.
If you are eligible for the vaccine, get your shot soon. Register on https://t.co/hXdLpmaYSP. pic.twitter.com/XZzv6ULdan
SD/GP/JD
(
પ્રધાનમંત્રીનું કાર્યાલય
પ્રધાનમંત્રીએ ઉદ્યોગજગતના મહાનુભાવો સાથે ચર્ચા કરી
પ્રધાનમંત્રી શ્રી નરેન્દ્ર મોદી આજે મુંબઈમાં ઉદ્યોગજગતના અગ્રણીઓને મળ્યા હતા અને તેમની સાથે વાર્તાલાપ કર્યો. આ સંવાદમાં ભારતીય અર્થતંત્રના વિશાળ પરિપ્રેક્ષ્યનું પ્રતિનિધિત્વ કરતા 41 ઉદ્યોગપતિઓ ઉપસ્થિત રહ્યા હતા.
બે કલાક ચાલેલા સંવાદ દરમિયાન છેલ્લા ચાર વર્ષમાં કેન્દ્ર સરકાર દ્વારા કરવામાં આવેલા નીતિગત સુધારાઓ અને પહેલો વિશે વિસ્તૃત ચર્ચા કરવામાં આવી હતી. આર્થિક વૃદ્ધિ અને વિકાસમાં ઉદ્યોગોના યોગદાન અંગે પણ વિચાર-વિમર્શ કરવામાં આવ્યો હતો.
ઉદ્યોગજગતના અનેક પ્રતિનિધિઓએ દેશની ઔદ્યોગિક સંસ્કૃતિમાં થયેલા સુધારાઓની પ્રસંસા કરી હતી અને જણાવ્યું કે, તે ભારતની વૃદ્ધિ ક્ષમતાને ઓળખવામાં મદદ કરશે. તેમણે પ્રધાનમંત્રીના નવા ભારતના વિઝનને માટે પોતાનું સમર્થન આપ્યું હતું.
પ્રધાનમંત્રીએ સ્ટાર્ટ અપ અને ઉદ્યોગસાહસિકો સાથે તાજેતરમાં તેમણે કરેલા સંવાદનો પણ ઉલ્લેખ કર્યો હતો. તેમણે કહ્યું કે હકારાત્મક અભિગમ અને ‘થઇ શકશે’નો જુસ્સો હવે સમગ્ર દેશમાં જોવા મળી રહ્યો છે. તેમણે કોર્પોરેટ ક્ષેત્રને મોટા પાયે અને ખાસ કરીને કૃષિ ક્ષેત્રમાં રોકાણ કરવા માટે આગ્રહ કર્યો હતો.
સ્થાનિક ઉત્પાદનને પ્રોત્સાહન આપવાની જરૂરિયાત પર ભાર મુકતા તેમણે મેડીકલ સાધનો, ઇલેક્ટ્રોનિક્સ અને સંરક્ષણના સાધનો જેવા ક્ષેત્રોમાં ઉત્પાદનને ગતિ આપવાની જરૂરીયાત વિષે જણાવ્યું હતું.
તે પહેલા નાણામંત્રી શ્રી પીયુષ ગોયલે છેલ્લા ચાર વર્ષો દરમિયાન ભારતીય અર્થતંત્રને ઊંચા સ્તરે લઇ જવા માટે કેન્દ્ર સરકાર દ્વારા લેવામાં આવેલ પગલાઓની રૂપરેખા આપી હતી. તેમણે નીતિગત પહેલો, વિકાસ માટેની સમગ્રતયા પહોંચ, નવીનીકરણનો જુસ્સો અને ટેકનોલોજી અંગે પણ ચર્ચા કરી હતી.
NP/J.Khunt/RP
(Visitor Counter : 104
PIB Headquarters
કોવિડ-19 અંગે PIBનું દૈનિક બુલેટિન
- રાષ્ટ્રવ્યાપી રસીકરણ અભિયાન અંતર્ગત અત્યાર સુધી 135.99 કરોડ લોકોને રસી આપવામાં આવી
- ભારતમાં સક્રિય કેસનું ભારણ 86,415 થયું
- સક્રિય કેસ કુલ કેસનાં 1% કરતા ઓછા છે, હાલમાં 0.25% છે, માર્ચ 2020 પછી સૌથી ઓછા
- સાજા થવાનો દર હાલમાં 98.38% નોંધાયો, માર્ચ 2020થી સૌથી વધુ
- છેલ્લા 24 કલાકમાં 7,886 દર્દીઓ સાજા થયા, કુલ વધીને 3,41,62,765 દર્દીઓ સાજા થયા
- છેલ્લા 24 કલાકમાં ભારતમાં 7,447 નવા કેસ નોંધાયા
- દૈનિક પોઝિટિવીટી દર 0.59% પહોંચ્યો, છેલ્લા 74 દિવસથી 2% કરતા ઓછો
- સાપ્તાહિક પોઝિટિવીટી દર છેલ્લા 33 દિવસથી 1% કરતા ઓછો થઈ ગયો છે, હાલમાં 0.63% છે
- કુલ 66.15 કરોડ પરીક્ષણો કરવામાં આવ્યા
#Unite2FightCorona
#IndiaFightsCorona
PRESS INFORMATION BUREAU
MINISTRY OF INFORMATION & BROADCASTING
GOVERNMENT OF INDIA
નાગરિક ઉડ્ડયન મંત્રાલય
કોવિડ-19 લૉકડાઉન દરમિયાન લાઇફલાઇન ઉડાન ફ્લાઇટ્સ અંતર્ગત સમગ્ર દેશમાં 684 ટનથી વધુ આવશ્યક અને તબીબી સામાન પહોંચાડવામાં આવ્યો
કોવિડ-19 મહામારી સામે ભારતની લડાઇમાં દેશના અંતરિયાળ અને સરહદી વિસ્તારો સુધી આવશ્યક તબીબી પૂરવઠો પહોંચાડવા માટે નાગરિક ઉડ્ડયન મંત્રાલય દ્વારા ‘લાઇફલાઇન ઉડાન’ અંતર્ગત ફ્લાઇટ્સ ચલાવવામાં આવે છે. એર ઇન્ડિયા, અલાયન્સ એર, ભારતીય વાયુ સેના અને ખાનગી કેરિઅર્સ દ્વારા કુલ 383 ફ્લાઇટ્સનું પરિચાલન કરવામાં આવ્યું છે. આમાંથી 223 ફ્લાઇટ્સનું પરિચાલન એર ઇન્ડિયા અને અલાયન્સ એર દ્વારા કરવામાં આવ્યું છે. અત્યાર સુધીમાં 684.08 ટન તબીબી માલસામાનનું પરિવહન કરવામાં આવ્યું છે. લાઇફલાઇન ઉડાન ફ્લાઇટ્સ દ્વારા અત્યાર સુધીમાં 3,76,952 કિલોમીટર હવાઇ અંતર કાપવામાં આવ્યું છે.
પવન હંસ હેલિકોપ્ટર્સમાં 25 એપ્રિલ 2020 સુધીમાં 6,885 કિમી અંતર કાપીને 1.99 ટન માલસામાનની ડિલિવરી કરવામાં આવી છે. જમ્મુ અને કાશ્મીર, લદ્દાખ, ટાપુઓ અને પૂર્વોત્તરના પ્રદેશોમાં મહત્વપૂર્ણ તબીબી સામાનની હેરફેર અને દર્દીઓને લઇ જવા માટે પવન હંસ લિમિટેડ સહિત હેલિકોપ્ટર સેવાની મદદ લેવામાં આવે છે. પૂર્વોત્તર પ્રદેશો, ટાપુ વિસ્તારો અને પર્વતીય રાજ્યો પર વિશેષ ધ્યાન આપવામાં આવી રહ્યું છે.
એર ઇન્ડિયા અને ભારતીય વાયુ સેનાએ જમ્મુ અને કાશ્મીર, લદ્દાખ, પૂર્વોત્તર અને અન્ય ટાપુ વિસ્તારો માટે શરૂઆતથી જોડાણ કર્યું છે.
સ્થાનિક કાર્ગો ઓપરેટર્સ સ્પાઇસજેટ, બ્લુ ડાર્ટ અને ઇન્ડિગો વ્યાપારી ધોરણે કાર્ગો વિમાનોનું પરિચાલન કરી રહ્યા છે. સ્પાઇસજેટ દ્વારા 24 માર્ચથી 25 એપ્રિલ 2020 દરમિયાન 579 કાર્ગો વિમાનો ઉડાડીને 10,12,586 કિમીનું અંતર કાપવામાં આવ્યું છે અને 4246 ટન માલસામાનનું પરિવહન કરવામાં આવ્યું છે. આમાંથી 208 આંતરરાષ્ટ્રીય કાર્ગો ફ્લાઇટ્સનું પરિચાલન કરવામાં આવ્યું હતું. બ્લુ ડાર્ટ દ્વારા 25 માર્ચથી 25 એપ્રિલ 2020 દરમિયાન 207 કાર્ગો ઉડાન દ્વારા 2,19,978 કિમી અંતર કાપવામાં આવ્યું છે અને 3,399 ટન માલસામાનનો જથ્થો પહોંચાડવામાં આવ્યો છે. આમાંથી 9 આંતરરાષ્ટ્રીય ફ્લાઇટ્સ હતી. ઇન્ડિગો દ્વારા 3થી 25 એપ્રિલ દરમિયાન 15 આંતરરાષ્ટ્રીય ફ્લાઇટ સહિત 48 કાર્ગો ફ્લાઇટ્સનું પરિચાલન કરવામાં આવ્યું હતું જેમાં કુલ 72,222 કિમીનું અંતર કાપીને 167 ટન માલસામાનનું પરિવહન કરવામાં આવ્યું હતું. આમાં સરકાર માટે વિનામૂલ્યે તબીબી માલસામાન લઇ જવામાં આવે છે તે પણ સામેલ છે. વિસ્તારા દ્વારા 19 થી 25 એપ્રિલ 2020 દરમિયાન 12 કાર્ગો ફ્લાઇટ્સનું પરિચાલન કરીને 16,952 કિમી અંતર કાપવામાં આવ્યું છે અને અંદાજે 82 ટન સામાનનું પરિવહન કરવામાં આવ્યું છે.
ફાર્માસ્યુટિકલ્સ, તબીબી ઉપકરણો અને કોવિડ-19 સંબંધિત રાહત સામગ્રીના પરિવહન માટે પૂર્વ એશિયા સાથે કાર્ગો એર બ્રીજ સ્થાપિત કરવામાં આવ્યો છે, 25 એપ્રિલ 2020 સુધીમાં એર ઇન્ડિયા દ્વારા 554 ટન તબીબી માલસામાનનું પરિવહન કરવામાં આવ્યું છે.
ઉપરોક્ત ઉલ્લેખ કર્યા ઉપરાંત, બ્લુ ડાર્ટ દ્વારા 14 એપ્રિલથી 25 એપ્રિલ 2020 સુધીમાં ગુઆંગઝોઉ ખાતેથી 90 ટન તબીબી પૂરવઠો લાવવામાં આવ્યો છે. બ્લુ ડાર્ટે 25 એપ્રિલના રોજ શાંઘાઇ ખાતેથી 5 ટન તબીબી માલસામાનનો જથ્થો ઉપાડ્યો હતો. સ્પાઇસજેટે 25 એપ્રિલ 2020 સુધીમાં શાંઘાઇથી 124 ટન તબીબી પૂરવઠાનો જથ્થો અને 25 એપ્રિલ 2020 સુધીમાં હોંગકોંગ અને સિંગાપોરથી 13 ટન તબીબી પૂરવઠાનો જથ્થો ઉપાડ્યો છે.
GP/DS
(
ગૃહ મંત્રાલય
મંત્રીમંડળે આપત્તિ વ્યવસ્થાપન, પુનઃસ્થાપન અને શમનના ક્ષેત્રમાં સહકાર સ્થાપિત કરવા ભારત અને બાંગ્લાદેશ વચ્ચે થયેલા સમજૂતીકરાર ને મંજૂરી આપી
પ્રધાનમંત્રી શ્રી નરેન્દ્ર મોદીની અધ્યક્ષતામાં આજે આયોજિત કેન્દ્રીય મંત્રીમંડળની બેઠકમાં પ્રજાસત્તાક ભારતના ગૃહ મંત્રાલયની રાષ્ટ્રીય આપત્તિ વ્યવસ્થાપન સત્તામંડળ  અને પીપલ્સ રિપબ્લિક ઓફ બાંગ્લાદેશના આપત્તિ વ્યવસ્થાપન અને રાહત મંત્રાલય વચ્ચે માર્ચ, 2021માં આપત્તિ વ્યવસ્થાપન, પુનઃસ્થાપન અને શમનના ક્ષેત્રમાં સહકાર સ્થાપિત કરવા થયેલા સમજૂતીકરાર ને મંજૂરી આપી હતી.
ફાયદાઃ
આ એમઓયુ એક એવી વ્યવસ્થા ઊભી કરવા ઇચ્છે છે, જેમાં ભારત અને બાંગ્લાદેશ બંનેને એકબીજાની આપત્તિ વ્યવસ્થાપન વ્યવસ્થામાંથી ફાયદો થશે અને એથી આપત્તિ વ્યવસ્થાપનના ક્ષેત્રમાં તૈયારી, પ્રતિસાદ અને ક્ષમતા નિર્માણના ક્ષેત્રોને મજબૂત કરવામાં મદદ મળશે.
એમઓયુની વિશિષ્ટ ખાસિયતોઃ
- કોઈ પણ પક્ષના સંબંધિત વિસ્તારોમાં મોટા પાયે આપત્તિ ના સમયે જે તે પક્ષની વિનંતી પર પારસ્પરિક સાથસહકાર આપવો, જે રાહત, પ્રતિસાદ, પુનર્નિર્માણ અને સુધારાના ક્ષેત્રમાં હશે.
- પ્રસ્તુત માહિતી, રિમોટ સેન્સિંગ ડેટા અને અન્ય વૈજ્ઞાનિક ડેટાનું આદાનપ્રદાન કરવું તથા પૂર્વવત્ત સ્થિતિ સુનિશ્ચિત કરવા માટે આપત્તિ પ્રતિસાદ, સુધારા, શમન, ક્ષમતા નિર્માણ વગેરેનો અનુભવ/શ્રેષ્ઠ પદ્ધતિ વહેંચવી
- અદ્યતન ઇન્ફોર્મેશન ટેકનોલોજી, વહેલાસર ચેતવણીની વ્યવસ્થા, રિમોટ સેન્સિંગ અને નેવિગેશન સેવાઓ તથા આપત્તિ સામે લડવાની તૈયારી માટે, પ્રતિસાદ આપવા અને શમન માટે કુશળતા પૂરી પાડવી તથા રિયલ ટાઇમ ડેટાની વધારે વહેંચણી કરવી.
- આપત્તિ વ્યવસ્થાપનના ક્ષેત્રમાં અધિકારીઓને પૂરક તાલીમ આપવી.
- બંને દેશો વચ્ચે દ્વિપક્ષીય રીતે સંયુક્તપણે આપત્તિ વ્યવસ્થાપન કવાયતો હાથ ધરવી.
- આપત્તિમાં યોગ્ય પ્રતિસાદ આપવા સમુદાયોને તૈયાર કરવા ધારાધોરણો, અદ્યત્તન ટેકનોલોજીઓ અને સાધનસામગ્રીઓ વહેંચવી
- આપત્તિ વ્યવસ્થાપનનાં ક્ષેત્રમાં પાઠ્યપુસ્તકો, માર્ગદર્શિકાઓ સ્વરૂપે પ્રકાશનો અને સામગ્રીનું આદાનપ્રદાન કરવું તથા આપત્તિ વ્યવસ્થાપન, જોખમમાં ઘટાડો અને સુધારાના ક્ષેત્રમાં સંયુક્ત સંશોધન પ્રવૃત્તિઓ હાથ ધરી શકાશે.
SD/GP/JD
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 173
પ્રધાનમંત્રીનું કાર્યાલય
પ્રધાનમંત્રી 31 ડિસેમ્બર અને 1 જાન્યુઆરીનાં રોજ બે વીડિયો કોન્ફરન્સને સંબોધન કરશે
પ્રધાનમંત્રી શ્રી નરેન્દ્ર મોદી 31 ડિસેમ્બર અને 1 જાન્યુઆરીનાં રોજ વીડિયો કોન્ફરન્સ મારફતે બે મહત્ત્વપૂર્ણ સંબોધન કરશે.
પ્રધાનમંત્રી 31 ડિસેમ્બરનાં રોજ વીડિયો કોન્ફરન્સ મારફતે 85માં સિવગિરી યાત્રાધામ મહોત્સવ માટે ઉદ્ઘાટન સંબોધન કરશે. આ મહોત્સવ સિવગિરી મઠ, વર્કાલા, કેરળમાં યોજાશે. સિવગિરી ભારતનાં એક મહાન સંત અને સામાજિક સુધારક શ્રી નારાયણ ગુરુનું પવિત્ર ધામ છે.
પ્રધાનમંત્રી 1 જાન્યુઆરી, 2018નાં રોજ વીડિયો કોન્ફરન્સ મારફતે કોલકાતામાં પ્રોફેસર એસ એન બોઝની 125મી જન્મજયંતિની ઉજવણીનો પ્રારંભ કરાવશે. પ્રોફેસર સત્યેન્દ્ર નાથ બોઝ ભારતીય ભૌતિકવિજ્ઞાની હતાં, જે ક્વોન્ટમ મિકેનિક્સ પર તેમનાં કાર્ય માટે પ્રસિદ્ધ હતાં, જેમણે બોઝ-આઇન્સ્ટાઇન સ્ટેટિસ્ટિક્સનો પાયો નાંખ્યો હતો. બોઝ-આઇન્સ્ટાઇન સ્ટેટિસ્ટિક્સને અનુસરતાં અણુઓનાં વર્ગને પ્રોફેસર બોઝની યાદમાં બોઝોન્સ નામ આપવામાં આવ્યું છે.
J.Khunt/GP
(Visitor Counter : 123